《七星岩》
明代·蓝智

何年七星降人间，罡风吹作山头顽。九疑云晴两峰失，五老天清双剑攒。

桂林茫茫石如簇，散漫崩腾走平陆。雁行斜落大江濆，屏嶂横开叠苍玉。

初疑女娲补天馀，又如禹凿龙门孤。神光傍射轸翼上，斗柄正指西南隅。

下有洞穴不可测，虎龙昼伏龟蛇蛰。云根近接勾漏深，海气常带蓬莱湿。

我欲举手招群仙，骖鸾直上虚皇前。斟酌元气作雷雨，一洒五岭歌丰年。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。